JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Raketirünnak Iisraeli tuumarajatise lähedal
Hamas alustas taas raketituld
Vägivaldsed meeleavaldused Jeruusalemmas
Eelmise nädala lõpus toimunud raketirünnak Dimona,
Negevis asuva Iisraeli tuumauuringute keskuse lähedal
viis Iisraeli õhukaitsesüsteemi tõsisesse sisekaemusse.
Vene päritolu SA-5 või S-200 rakett
plahvatas ca 30 km kaugusel tuumarajatisest,
kuid hoolimata 200-kilosest lõhkeainekogusest,
ei tekitanud see plahvatades inimestele vigastusi ega ainelist kahju.
Iisraeli armee kinnitas kohe,
et rakett polnud mõeldud Dimonat tabama,
vaid et see kaldus trajektoorilt kõrvale
ja oli mõeldud tõrjuma Iisraeli hävituslennukeid.
Armee selgitus jättis siiski õhku rohkem küsimusi kui andis vastuseid,
sest sellise raketitüübi maksimaalne tööulatus on ca 200 km
ja selle lähtekohast Damaskusest, Süürias,
on Dimonani veidi alla 300 km.
Tekib küsimus, miks ükski Iisraeli kolmest õhutõrjesüsteemist,
ei Iron Dome, David's Sling ega Arrow raketile üldse ei reageerinud.
Kui see juba Dimona lähistel oli,
tulistati selle vastu välja Patrioti õhutõrjerakett,
kuid seegi ei tabanud märki.
Esialgu rahuldutakse Iisraeli armee antud ametlike avaldustega,
kuid spekuleerimine teiste võimaluste suhtes kestab.
Ja seda põhjusega, sest vaid kaks ööpäeva varem,
nõuti Iraani valitsusmeelses meedias rünnakut just Iisraeli tuumarajatisse,
kättemaksuks võimalusele,
et Iisraeli Mossad võis osaleda 10.04 toimunud hävitavas rünnakus
Iraani Natanzi rikastustehasesse.
Iisraeli juhtkonna hinnangud selle kohta,
et Joe Bideni valitsus naaseb Obama aegse Iraani-poliitika juurde,
on rohkem kui õigeks osutumas.
Austrias, Viinis toimuvail kõnelustel P5+1 maade ja Iraani vahel
hakatakse jõudma etappi,
kus USA teatas, et kaotab mõned president Trumpi sanktsioonid
ja leevendab sellega Iraani rasket majandusseisu.
Asi on USA valitsuse avalduse teatel siiski vaid neis sanktsioonides,
mida Bideni valitsus ei pea JCPOA lepinguga seonduvaks,
ja Ieppe rikkumisega seotud sanktsioonid jäävad endiselt jõusse.
Iisrael on läbirääkijaile korduvalt signaliseerinud,
et tähelepanu tuleks pöörata
ka Iraani pidevatele ähvardustele Iisraeli hävitamise teemal.
Ka nende teemadega püüti tegeleda juba enne 2015. a,
kui leping heaks kiideti,
kuid Iraan ei lubanud seda toonases JCPOAs mainida.
Iisraeli kaitseminister B. Gantz teataski väga otseselt,
et kui Iraani ähvardustega uues lepingus ei arvestata,
jätab Iisrael endale õiguse kaitsta end kõigi vahenditega.
Jätkame veidi sõjakatel teemadel,
sest Gazat valitsev terrorirühmitus Hamas
alustas pärast 6-kuulist pausi taas raketirünnakuid Iisraeli.
Nädala eest tulistati reede öösel vastu laupäeva Gazast Iisraeli
kuues erinevas etapis ligi 40 raketti.
Iisraeli õhutõrje tulistas neist alla vaid neli,
kuna ülejäänud maandusid asustamata aladel.
Need sundisid siiski elanikud mitmetes külades ja kibutsites
pommivarjendeisse ja kodudes turvaruumidesse peituma.
Armee vastas raketirünnakuile jõuliselt,
hävitades nii tankide kui õhujõudude abil
Hamasi maaaluseid tunneleid, relvaladusid ja raketiplatvorme.
Samal ajal Jeruusalemmas alanud
palestiinlaste vägivaldsed meeleavaldused
viisid koos Hamasi tegevusega selleni,
et Iisraeli armee peastaabiülem Aviv Kochavi
tühistas plaanitud reisi USAsse
ja peaminister Netanyahu kutsus kokku valitsuse kriisiistungi,
kus osalesid kõik Iisraeli julgeoleku eest vastutavad organid.
Koosolekul otsustati kehtestada Gazas esialgu täielik kalastuskeeld,
sihiga õhutada gazalased boikoteerima Hamasi tegevust,
keda Iisrael peab ainuvastutavaks sektorist lähtuva raketitule eest.
Jeruusalemma Templimäest on saanud taas islamiäärmuslaste
ja mõnede palestiinlaste gruppide vägivaldsete meeleavalduste objekt.
Moslemite paastukuu ramadaan on olnud varemgi periood,
mil Templimäe nn islamitraditsiooni pühadust
on kaitstud kasvõi vägivallaga.
Islamistlikud äärmusrühmitused
on tõusnud nende sõnul õigustatud võitlusse Templimäe eest,
põhjendades seda sellega, et see kuulub vaid islamiusule.
Neile hakkasid vastu asunduste paremäärmuslased
ja ka ortodoksi juutide grupid, kes nõuavad omakorda õigust
külastada Templimäge ja seal oma usku harrastada.
Märulid on kestnud mitu päeva ja laienenud ka Läänekaldale.
Jeruusalemma politsei pidi neisse korduvalt sekkuma
ning laiali ajama nii marsse
kui vahistama mitmeid mõlema grupi meeleavaldajaid.
Ka põhjarindel Liibanoni ja Süüria äärsetel piiridel
ollakse valmis Iraani käsualuste alustatud rünnakuteks
nii maal kui merel.
Iisraeli laevastik teataski, et on ülihästi varustatud tõrjuma
nii Liibanonis tegutseva Iraani agendi Hezbollah' võimalikud rünnakud
gaasipuurtornide vastu,
kui hävitama Hezbollah' maismaal asuvaid raketibaase.
Iisraeli valitsus ongi hoiatanud korduvalt Liibanoni valitsust,
et kui Hezbollah' alustab Iisraeli vastu sõjategevust,
satub vasturünnakute objektiks ka Liibanon.
Hezbollah on armee armees,
kel on esindajad ka Liibanoni parlamendis.
Iisrael peab rühmituse tegevuse eest vastutavaks ka Liibanoni valitsust.
Iisraeli sisepoliitilised probleemid muudkui kestavad.
Peaminister Netanyahu on püüdnud veenda end toetama
nii paremparteisid
kui pidanud läbirääkimisi araablaste ja usuäärmuslaste koostöö üle.
Hoiakud ja isikutevahelised suhted on siiski olnud kaikaks kodarais
ja näib, et on endiselt pea võimatu
kaht äärmust esindavat ideoloogiat keskpõrandale kokku tuua.
Netanyahu mandaat valitsuse moodustamiseks lõpeb 4. mail,
misjärel president annab volituse koalitsiooni moodustamise katseks
tõenäoliselt Yesh Atidi juhile Yair Lapidile.
Kui see peaks tal õnnestuma,
tähendab see, et Iisraeli tuleb kas vähemusvalitsus
või kaks paremäärmusblokki.
Naftali Bennetti Yamina ja endise likudlase Gideon Sa'ari Uus Lootus
on varemgi sõnu söönud, liitumata Yair Lapidi ja vasaktiivaga.
Nagu oleme tõdenud varasemaiski saateis,
on Iisraeli koroonavastased meetmed nii tõhusalt tööle hakanud,
et eelmine nädal oli päevi,
kui ei esinenud ühtki koroona- viirusega seotud surmajuhtumit.
Seda esimest korda rohkem kui kümne kuu jooksul,
mis tähendab, et riigi avanemine nii turismile
kui selle tagajärjel ärielule on plaanijärgses graafikus.
Iisrael on siiski hästi valmistunud
uuteks võimalikeks koroonavariantideks,
nii et lõplikust ja täielikust võidust viiruse üle ei taheta veel rääkida.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale!
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee